SHERLOCK-OHJELMA: VUOSIOHJELMA 1998 (98/C 65/08)

1. Ohjelman pääpiirteet

Neuvosto hyväksyi 28. lokakuuta 1996 Sherlock-ohjelman, henkilötodistusalan koulutus-, vaihto- ja yhteistyöohjelman (yhteinen toiminta 96/637/YOS - EYVL L 287, 8.11.1996, s. 7). Ohjelmaan osallistuvat Euroopan unionin 15 jäsenvaltiota, ja siihen sisältyy myös mahdollisuus ottaa toimintaan mukaan kolmansia maita, jos se on ohjelman tavoitteiden mukaista.

Ohjelma kattaa vuodet 1996-2000, ja sen toteuttamiseksi tarvittava rahoitusohje on 5 miljoonaa ecua.

Ohjelman yleistavoitteena on väärien ja väärennettyjen henkilötodistusten tuotannon torjunnan tehostaminen sekä näiden väärennösten paljastaminen Euroopan unionin jäsenvaltioiden hallintoviranomaisten yhteistyön parantamisen avulla.

Tavoitteen toteuttamiseksi Sherlock-ohjelmaan kuuluu toimia seuraavilla aloilla:

- tarkastuksista vastaavien virkamiesten koulutus sekä erityisesti kouluttajien koulutus ja syventävä koulutus asiantuntijoille; virkamiesten peruskoulutus jää pääasiassa jäsenvaltioiden vastuulle

- jäsenvaltioiden välinen virkamiesvaihto; vaihtojaksojen olisi oltava riittävän pitkiä (yli kaksi viikkoa), jotta osanottajat voivat tutustua paikallisiin työtapoihin, menetelmiin ja tekniikkaan kentällä

- väärennettyjä asiakirjoja koskeva tutkimus: tutkimuksen päätavoitteena on tuottaa opetusmateriaalia (esimerkiksi tarkastuksia koskevia käsikirjoja) ja tiedotusmateriaalia (asiakirjojen vaihtamiseen liittyvä järjestelmä), mutta siihen ei kuulu teknisempi, itse asiakirjojen tuottamista koskeva tutkimus (kemia, elektroniikka, fysiikka jne.)

Hankkeet valitsee hallintokomitea, johon kuuluu edustaja kaikista jäsenvaltioista ja jonka puheenjohtajana toimii komissio. Jotta hanke voi saada rahoitusta, sillä on oltava merkitystä Euroopan unionin kannalta ja vähintään kolmen jäsenvaltion on osallistuttava siihen. Hankkeisiin voi osallistua myös kolmansia maita ja erityisesti jäsenyyttä hakeneita valtioita, jos osanotto on ohjelman tavoitteiden mukaista.

2. Ohjelman rakenne, vuoden 1998 toiminta-alat ja määrärahat

Sherlock-ohjelman tavoitteet ovat luonteeltaan erityisiä, koska ne koskevat hyvin herkkää alaa ja vaativat useimmiten teknistä asiantuntemusta ja luottamuksellisuutta koskevia toimenpiteitä. Tämän vuoksi ohjelma kuuluu pääasiassa jäsenvaltioiden julkisen hallinnon ja sen erikoistuneiden yksiköiden toimivaltaan. Kuitenkin kokemus ja vuosien 1996-1997 osalta hyväksyttyjen ohjelmien toimeenpano edellyttää nyttemmin ohjelman hienosäätöä, erikoistumista ensisijaisille aloille ja arviointiosion mukaanottamista.

Aiemmissa seminaareissa on käyty läpi joukko aiheita, ja useat alat, kuten virkamiesvaihto, on jo saatu vuosittaisia hankkeita laajemmalle pohjalle, mikä antaa tyydyttävän vastauksen jäsenvaltioiden virkamiesten esittämiin tarpeisiin.

Vaikka kokonaisvaltaista lähestymistapaa ei pidäkään kokonaan hylätä, näyttää selvältä, ettei kaikille toimille tule enää antaa samaa ensisijaisuutta kuin ohjelman alkuvaiheessa. Näiden ohessa on muita, riittämättömästi tutkittuja alueita, ja näyttääkin välttämättömältä nostaa jäsenvaltioiden kohtaamat ajankohtaiset asiat keskeisempään asemaan, sillä ohjelman tarjoamien keinojen avulla voidaan löytää nopeasti vastauksia yksittäisiin erilliskysymyksiin. Lopuksi kaikille komission hallinnoimille ohjelmille yhteinen asia: ohjelman puitteissa toteutettujen toimien arvioinnille on varattava tärkeämpi asema.

Ottaen huomioon edellä mainitut seikat ja erikoistyöryhmien toiminnan perusteella kyseisellä alalla vallitsevasta tilanteesta tehdyt havainnot vuodelle 1998 ehdotetaan seuraavia toiminta-aloja 1 miljoonan ecun määrärahan puitteissa:

Toiminta-ala a)

- Koulutus: Ala tulee edelleen kuulumaan yhteisen toiminnan ydinalueeseen. Siinä on pyrittävä yhä suurempaan erikoistumiseen. Koulutuksen ja tiedon levittämiselle on varattava oma kokonaisuutensa, jotta erityisesti aiempien toimien yhteydessä laadittu opetusmateriaali voidaan ajantasaistaa ja saada näin käyttöön vääriä asiakirjoja koskevat ajanmukaiset tiedot.

Toiminta-ala b)

- Ajankohtaiset asiat: Tässä on kysymys valmistautumisesta jäsenvaltioiden kohtaamien tiettyjen yksittäistarpeiden ja erilliskysymysten varalle (äkillinen suuri siirtolaisvirta, uusien asiakirjanväärentämistapojen ilmaantuminen, ennennäkemättömät menettelytavat, uudet teknologiat jne.).

Toiminta-ala c)

- Yhteistyö jäsenyyttä hakeneiden valtioiden kanssa. Jäsenyyttä hakeneet valtiot ovat osoittaneet kiinnostuksensa ahkeralla osallistumalla seminaareihin, joihin heidät on vuonna 1997 kutsuttu mukaan. Tätä kiinnostusta voidaan kanavoida myös muunlaisiin toimiin (virkamiesten koulutus ja vaihto). Pyritään keskinäiseen täydentävyyteen muiden VI osaston ohjelmien samoin kuin muidenkin yhteisön tukiohjelmien kanssa, erityisesti monialaisen Phare (YOS) -ohjelman puitteissa.

Toiminta-ala d)

- Arviointi: Tämä on yksi komission hallinnoimien ohjelmien hallinnointia koskevista painopistealoista. Ohjelmavuosi 1998 on Sherlock-ohjelman kolmas varainhoitovuosi, joten arvioinnin tekeminen on hyödyllistä toteutettujen toimien ja ohjelman määrittelyn vastaavuuden toteamiseksi.

Toiminta-ala e)

- Muut Sherlock-ohjelman piirissä tukikelpoiset toimet: Tässä on kysymys toimista, jotka kuuluvat yleisohjelman piiriin olematta kuitenkaan ensisijaisia mutta joilla voi tapauskohtaisesti olla erityistä merkitystä jäsenvaltioille.

Näiden painopistealojen toteuttamiseksi on suunniteltu seuraavia määrärahoja:

>TAULUKON PAIKKA>

3. Mahdolliset osallistujat ja hankkeita koskevan tiedon levitys

Mahdollisina ohjelmaan osallistujina kysymykseen tulevat lähinnä henkilötodistusten tarkastamisesta vastaavat jäsenvaltioiden viranomaiset, mutta myös muiden hallinnonalojen edustajat, kuten virkamiesten koulutuksesta vastaavat yksiköt. Myös muut mahdolliset osanottajat olisi kuitenkin otettava huomioon, erityisesti jos nämä toimivat ohjelman tavoitteisiin liittyvillä aloilla.

Hankkeiden esittämistä koskevan menettelyn osalta on käytettävissä muistio Euroopan unionista tehdyn sopimuksen VI osaston rahoituksesta, jonka vuoden 1997 alussa tarkistettu versio on saatavissa kaikilla kielillä. Se sisältää tarvittavat tiedot ja liitteenä hakulomakkeen mallin sekä tarkkoja ohjeita rahoitusta koskevan selvityksen laatimiseksi. Tätä asiakirjaa on suositeltavaa käyttää hankkeiden laatimisen tukena.

Hankkeet, joille haetaan rahoitusta vuoden 1998 talousarviosta, on toimitettava komissiolle 31. maaliskuuta 1998 mennessä seuraavaan osoitteeseen:

Wenceslas de Lobkowicz

Sherlock-ohjelman hallintokomitean puheenjohtaja

Arnaud Cochet, komitean sihteeri

Euroopan komissio,

Pääsihteeristö,

Task Force - työryhmä: yhteistyö oikeus- ja sisäasioissa - Yksikkö I

Rue de la Loi/Wetstraat 200, Toimisto N-9 5/27A

B-1049 Bruxelles/Brussel

P. 32 2 296 6746

F. 32 2 296 5997